Jyväskylän natsimielenosoituksen ja sen jälkeisen poliittisesti motivoituneen väkivallanteon myötä poliittiset järjestöt läpi puoluekentän laativat ja allekirjoittivat poliittisen väkivallan vastaisen kannanoton. Kannanotossa tuomitaan yksiselitteisesti kaikki poliittinen väkivalta, kuten demokratiassa kuuluukin. Käytännössä kaikki merkittävät poliittiset järjestöt allekirjoittivat kannanoton. Näkyvän poikkeuksen muodostivat Vasemmistonuoret ja Perussuomalaiset nuoret. Kukaan ei taida olla yllättynyt.

Vasemmistonuorten mukaan kannanotto "vie liikaa huomiota itse ongelmasta, kansallissosialistisesta Suomen Vastarintaliikkeestä ja sen harjoittamasta väkivallasta. Kaikkia poliittisia aatesuuntauksia ja järjestöjä ei voida syyttää siitä, mihin SVL on syyllistynyt." Käytännössä Vasurijugend toteaa, että heistä vain SVL:n harjoittama poliittinen väkivalta on väärin ja muu poliittinen väkivalta on oikein. Millään selityksillä tätä ei muuteta.

Vasurinuorten kiemurtelu asettuu erityisen kyseenalaiseen valoon sen vuoksi, että se ei ole pelkästään SVL, joka harjoittaa Suomessa poliittista väkivaltaa. Myös poliittisen spektrin vasemmasta äärilaidasta löytyy tätä. (Ääri-)vasemmiston harjoittama väkivalta ei myöskään ole laadultaan mitenkään erilaista verrattuna SVL:n väkivaltaan, vaan myös vasemmiston poliittinen väkivalta kohdistuu muun muassa ihmisiin, vaikka Li Andersson kuinka selittäisi vasuriväkivallan olevan erilaista.

Muutamina esimerkkeinä vasuriväkivallasta mainittakoon itsenäisyyspäivän Kiakkojuhlat-mellakka. Kymmenien, jopa satojen tuhansien omaisuusvahinkojen lisäksi mellakassa haavoittui parikymmentä poliisia ja kaksi niin pahasti, että he joutuivat sairaslomalle. Lisäksi poliisien hevosia hakattiin avohaavoille. Kiakkojuhlat-mellakka ei tietenkään ole ainoa esimerkki äärivasemmiston väkivallasta. Esimerkiksi Tampereen Gay Pride -kulkueessa antifa ajoi pulloja heittelmällä ja turpaan vetämisellä uhkailemalla väärin ajattelevan osan kulkueesta pois.

Yhtään sen parempia eivät tietenkään ole Persunuoret. Persunuorten puheenjohtajan Sebastian Tynkkysen mukaan Perussuomalaiset nuoret olisivat tahtoneet olla mukana poliittisen väkivallan vastaisessa kannanotossa, mutta eivät voineet tehdä sitä, koska kannanottoon oli "upotettu vihjaus immoscaseen". Lause, jota Tynkkynen tarkoittaa, oli "uhkaava retoriikka ja ääriajattelulla flirttailu ovat kohonneet otsikoihin".

Kylläpä on mallikelpoista itsensä laittamista ristille ja uhriutumista, Tynkkynen! Järjestönne ei voi olla mukana poliittisen väkivallan vastaisessa kannanotossa, koska kannanotossa on YKSI LAUSE, jonka TE ITSE tulkitsette tarkoittavan teitä itseänne. Te siis itse oikein alleviivaatte, että Immosen kommentti oli teidänkin mielestänne ääriajattelua. Muutenhan olisitte halutessanne voineet tulkita tuon tarkoittavan Suomen vapautusnatsien pöljäilyjä. Mutta ei; te päätitte, että kyllä on taas pientä perussuomalaista mollattu.

Suomessa tapahtuu aidosti poliittista väkivaltaa yhä kasvavissa määrin. Tuo poliittinen väkivalta on aiheuttanut henkilövahinkoja ja satojen tuhansien omaisuusvahingot. Silti Persunuorten mielestä suuri ongelma on se, että jonkun lauseen voi tulkita tarkoittavan heitä. Perussuomalainen on aina uhri, tapahtui mitä tahansa.

Sekä Vasurinuorten että Persunuorten pitäisi mennä itseensä ja katsoa peiliin. Maailma ei todellakaan ole niin yksinkertainen paikka, että kaikki ongelmat on selitettävissä muutamakymmenpäisellä joukolla uusnatseja. Maailma ei myöskään ole niin typerä paikka, että kaikki maailman asiat pyörisivät Perussuomalaisten navan ympärillä. Poliittinen väkivalta on oikeasti uhka ja demokraattisessa oikeusvaltiossa siihen pitää suhtautua vakavasti, ei vähätellen ja kiemurrellen.

Tässä ihan oikeassa fyysisesti olemassaolevassa maailmassa poliittista väkivaltaa tapahtuu sekä äärioikealta että äärivasemmalta. Se on se ongelma. Vasurinuorten kaksinaamaisuus ja Persunuorten marttyyrileikki eivät ole mitään muuta kuin idioottimaista vastuunpakoilua ja poliittista peliä. Kyllähän sillä saa pisteitä omien joukosta ja kiva saada mustamaalata poliittinen vastapuoli pahiksiksi, mutta mitään oikeasti hyvää ja positiivista muutosta tuolla touhulla ei koskaan saa aikaiseksi.

Mitä eroa on Vasemmistonuorten politiikalla, Persunuorten politiikalla ja haisevalla kasalla hevosen sontaa? Hevosen sonta on sentään rehellisesti paskaa.